b'\n_START_ARTICLE_\nTheodore Roosevelt\n_START_SECTION_\nBiografija\n_START_PARAGRAPH_\nDirbdamas JAV karinio j\xc5\xabr\xc5\xb3 laivyno sekretoriaus asistentu, 1898 m. T. Ruzveltas dalyvavo pasiruo\xc5\xa1ime karui su Ispanija. Jis organizavo ir pad\xc4\x97jo vadovauti 1-ajam savanori\xc5\xb3 kavalerijos pulkui JAV karo su Ispanija metu. T. Ruzveltas gr\xc4\xaf\xc5\xbeo \xc4\xaf Niujork\xc4\x85 kaip karo didvyris ir buvo i\xc5\xa1rinktas Niujorko valstijos gubernatoriumi. Teodoras para\xc5\xa1\xc4\x97 35 knygas, kurias sudaro veikalai apie gyvenim\xc4\x85 gamtoje, gamtos istorij\xc4\x85, Amerikos front\xc4\x85, politikos istorij\xc4\x85, karinio j\xc5\xabr\xc5\xb3 laivyno istorij\xc4\x85. T. Ruzveltas yra para\xc5\xa1\xc4\x99s ir savo autobiografin\xc4\x99 knyg\xc4\x85 ._NEWLINE_1901 m. 42-ej\xc5\xb3 met\xc5\xb3 am\xc5\xbeiaus JAV viceprezidentas Teodoras Ruzveltas tapo prezidentu po to, kai anarchistas Leon Czolgosz per pasik\xc4\x97sinim\xc4\x85 nu\xc5\xbeud\xc4\x97 JAV prezident\xc4\x85 Viljam\xc4\x85 Makinl\xc4\xaf. Iki \xc5\xa1iol Teodoras Ruzveltas teb\xc4\x97ra jauniausias \xc5\xbemogus tap\xc4\x99s JAV prezidentu. (D\xc5\xbeonas Kenedis yra jauniausias \xc5\xbemogus, i\xc5\xa1rinktas prezidentu, o T. Ruzveltas buvo i\xc5\xa1rinktas tik 1904 m., b\xc5\xabdamas 46-eri\xc5\xb3.) Teodoras Ruzveltas buvo Progresin\xc4\x97s partijos reformatorius, siek\xc4\x99s perkelti dominuojan\xc4\x8di\xc4\x85 Respublikon\xc5\xb3 partij\xc4\x85 \xc4\xaf Progresin\xc4\x97s partijos stovykl\xc4\x85. Prezidentas nepasitik\xc4\x97jo turtingais verslininkais, tod\xc4\x97l \xc4\x97m\xc4\x97si priemoni\xc5\xb3 i\xc5\xa1skaidyti 40 monopolistini\xc5\xb3 korporacij\xc5\xb3. D\xc4\x97l \xc5\xa1i\xc5\xb3 veiksm\xc5\xb3 prezidentas buvo net pramintas \xe2\x80\x9ekoncern\xc5\xb3 griov\xc4\x97ju\xe2\x80\x9d. Ta\xc4\x8diau T. Ruzveltas dav\xc4\x97 ai\xc5\xa1kiai suprasti, jog jis i\xc5\xa1 principo neprie\xc5\xa1tarauja koncernams ir kapitalizmo id\xc4\x97joms, o tiesiog netoleruoja korumpuotos ir nelegalios nusistov\xc4\x97jusios tvarkos. T. Ruzvelto \xe2\x80\x9eDoro sand\xc4\x97rio\xe2\x80\x9d vidaus politika suteik\xc4\x97 galimyb\xc4\x99 i\xc5\xa1lo\xc5\xa1ti tiek paprastiems pilie\xc4\x8diams, tiek ir verslininkams. Teodoras buvo pirmasis JAV prezidentas, prad\xc4\x97j\xc4\x99s vykdyti universalios sveiktos apsaugos ir nacionalinio sveikatos draudimo programas. Teodoras Ruzveltas populiarino gamtos apsaugos jud\xc4\x97jim\xc4\x85, pabr\xc4\x97\xc5\xbedamas efektyvaus gamtini\xc5\xb3 i\xc5\xa1tekli\xc5\xb3 naudojimo svarb\xc4\x85. Po 1906 m. Ruzveltas u\xc5\xbesipuol\xc4\x97 dideles kompanijas, ir teig\xc4\x97, kad teismai yra nusistat\xc4\x99 prie\xc5\xa1 profs\xc4\x85jungas. 1910 m. jis susipyko su savo draugu ir \xc4\xafp\xc4\x97diniu Hovardu Taftu d\xc4\x97l respublikon\xc5\xb3 partijos kandidato \xc4\xaf prezidentus i\xc5\xa1k\xc4\x97limo (respublikonai i\xc5\xa1k\xc4\x97l\xc4\x97 Tafto kandidat\xc5\xabr\xc4\x85). 1912 m. prezidento rinkimuose Teodoras Ruzveltas Progresin\xc4\x97s partijos buvo i\xc5\xa1keltas kandidatu \xc4\xaf prezidentus. Tai sujauk\xc4\x97 visus planus respublikonams, kuri\xc5\xb3 dalis rink\xc4\x97j\xc5\xb3 balsavo u\xc5\xbe Ruzvelt\xc4\x85. Galiausiai respublikonai nesurinko pakankamai bals\xc5\xb3, kad laim\xc4\x97t\xc5\xb3 prie\xc5\xa1 JAV demokrat\xc5\xb3 partijos kandidat\xc4\x85 Vudrou Vilson\xc4\x85. Nuo tol laiko ateinan\xc4\x8dius du de\xc5\xa1imtme\xc4\x8dius respublikon\xc5\xb3 partija buvo valdoma konservatyvi\xc5\xb3 pa\xc5\xbei\xc5\xabr\xc5\xb3 frakcijos._NEWLINE_T. Ruzveltas 1904 m. ved\xc4\x97 derybas JAV vardu d\xc4\x97l Panamos kanalo kontrol\xc4\x97s ir jo kasimo. Ruzveltas tik\xc4\x97jo, kad kanalo kasimo u\xc5\xbebaigimas buvo jo svarbiausias ir istori\xc5\xa1kai reik\xc5\xa1mingas jo pasiekimas. 1906 m. Teodoras Ruzveltas tapo pirmuoju amerikie\xc4\x8diu apdovanotu Nobelio taikos premija. Premija jam buvo skirta u\xc5\xbe i\xc5\xa1sider\xc4\x97t\xc4\x85 taik\xc4\x85 Rusijos-Japonijos kare._NEWLINE_Istorikas Thomas Bailey, kuris nesutiko su T. Ruzvelto politika, vis d\xc4\x97lto padar\xc4\x97 i\xc5\xa1vad\xc4\x85, kad \xe2\x80\x9eT. Ruzveltas buvo didi asmenyb\xc4\x97, puikus aktyvistas ir didis moralini\xc5\xb3 vertybi\xc5\xb3 skleid\xc4\x97jas. Savo eroje jis dominavo, nes jis dominavo visuose pokalbiuose. Mas\xc4\x97s j\xc4\xaf myl\xc4\x97jo. Jis \xc4\xafrod\xc4\x97 es\xc4\x85s populiari ikona ir puikus bals\xc5\xb3 gav\xc4\x97jas\xe2\x80\x9d. T. Ruzvelto atvaizdas Mount Rushmore i\xc5\xa1kaltas \xc5\xa1alia D\xc5\xbeord\xc5\xbeo Va\xc5\xa1ingtono, Tomo D\xc5\xbeefersono ir Abraomo Linkolno. Teodoras Ruzveltas mokslinink\xc5\xb3 ir profesionali\xc5\xb3 istorik\xc5\xb3 yra vadinamas vienu i\xc5\xa1 geriausi\xc5\xb3 JAV prezident\xc5\xb3. Teodoras ir kitas JAV prezidentas \xe2\x80\x93 Franklinas Ruzveltas buvo gan artimi penktos eil\xc4\x97s pusbroliai. Teodoras i\xc5\xa1tekino savo globojam\xc4\x85 dukter\xc4\x97\xc4\x8di\xc4\x85 Eleonor\xc4\x85 Ruzvelt u\xc5\xbe Franklino 1905 m.'